Algemesí obri les inscripcions per a l'Escola de Pasqua 2025
07 de Marzo de 2025

La Regidoria de Benestar Social, Família, Inclusió i Igualtat d’Oportunitats de l’Ajuntament d’Algemesí, a través de la Unitat d’Igualtat, ofereix el servei gratuït d'Escola de Pasqua 2025 per a les famílies d'Algemesí, finançat amb els fons públics del Pla Corresponsables 2024, procedents del Ministeri d'Igualtat. L'objectiu principal d'aquest servei és facilitar la conciliació laboral i familiar de les famílies del municipi durant les vacances escolars de Pasqua.

L'Escola de Pasqua 2025 es desenvoluparà durant els dies 17, 22, 23, 24, 25 i 28 d'abril, en horari de 9 a 14 hores en les instal·lacions del CEIP Verge del Pilar (Carrascalet). És un servei dirigit a xiquetes i xiquets empadronats a Algemesí i que tinguen entre 4 i 12 anys, és a dir, nascuts entre l'1 de gener de 2013 i el 31 de desembre de 2021.

El nombre màxim de places oferides és de 100, amb reserva de 5 places per a xiquets i xiquetes amb necessitats educatives especials, i les sol·licituds es baremaran d'acord amb els criteris objectius establits en les bases, no per ordre d'inscripció.

Les inscripcions es realitzaran, preferentment, de manera telemàtica a través de la seu electrònica de l'Ajuntament d'Algemesí, mitjançant el tràmit específic creat en l'apartat de Serveis Socials del catàleg de tràmits. El termini de la tramitació en línia és de l'11 al 17 de març. També podran realitzar-se de manera presencial en l'edifici de Serveis Socials (C/ Sant Nicolau de Bari) de l'11 al 17 de març en horari de 9 a 14 hores.

Consulta tota la informació i la documentació que cal aportar per a procedir a la baremació de les sol·licituds en les bases a través d’este enllaç: https://www.algemesi.es/va/pagina/escola-pasqua-2025